`Un llibre, una exposició´
28 novembre 2019

## \`Un llibre, una exposició´28 novembre 2019Última actualització: 14 juliol 2025

![](../gestion/img/IMG_20191128_110914.jpg)  
  

La **regidora delegada de Sanitat i Polítiques Saludables, Liduvina Gil,** acompanyada de **l’escriptora i secretària de l’AECC Gandia, Adriana Serlik**, la **directora del Palau Ducal dels Borja, Balbina Sendra** i de la **presidenta de l’AECC Gandia, Maribel Codina,** ha presentat aquest matí el primer dels reptes solidaris “Un llibre, una exposició”. Una iniciativa que uneix la poesia, l’art i la música i que consisteix a publicar cada any un llibre (poesia o narrativa) amb il·lustracions d’artistes, que seran venuts per a incrementar els fons per a la investigació contra el càncer.

        Així, inaugura el “Repte Solidari”, el poemari d’Adriana Serlik, “El Ojo cósmico”, amb la participació de 17 il·lustradors de renom, majoritàriament de la Safor: **Ana Amesti, Antoni Durà, Borja Abargues, César Blay, Chi-Chang Hsieh (Taiwan), Federico Romaguera, Félix Toledo, José Climent, Josep Basset, Lety Sanz, Lluís Romero, Pere Millet, Pilar González, Sandra Díaz, Teo Brunet, Teresa Cháfer i Xaro Bonilla,** que han donat els seus gravats, fotografies, pintures... a favor de l’AECC Gandia. _“Podem dir que amb aquesta iniciativa, no sols Adriana se reinventa, sinó que l’AECC Gandia inicia una vessant nova que és unir la literatura i les arts en la lluita contra el càncer_”, ha indicat Gil.    

        L’any 2019 s’han diagnosticat 277.234 tumors a tot l’Estat. _“Per tant, cal continuar els esforços, perquè cada vegada hi ha més casos i hem de continuar treballant i lluitant per la investigació i per la millora de la qualitat de vida dels pacients”_, ha assegurat Codina.

        “El Ojo cósmico” es presentarà al saló de Corones del Palau Ducal dels Borja el pròxim 13 de desembre, a les 19.30 h, amb un recital i l’actuació del **músic Sixte Escrihuela Burguet**. Tot seguit, a la sala Carroç i Centellles, s’obrirà l’exposició dels 17 artistes, que s’hi podrà visitar fins al 12 de gener, de 10 a 13.30 h i de 15 a 18.30 h, excepte diumenge a la vesprada.

        _“Al Palau Ducal tenim una vessant social i ens agrada col·laborar en aquests tipus de projectes solidaris, sobretot si es tracta de la lluita contra una malaltia com el càncer”,_ ha recordat Sendra.

**El Ojo cósmico**

Adriana Serlik narra, a través del llenguatge poètic, el seu propi procés “_pel càncer i el linfoma, totes les meues pors i, després, el repte de seguir vivint... Al 2005 em van donar 3 anys de vida i estem al 2020. Per tant, no s’ha de perdre l’esperança, ja que el càncer no és sinònim de mort, sinó de vida o una malaltia crònica. El “Ojo cósmico” és una obra d’art, però no pel contingut en sí, sinó per la implicació i l’esforç de cadascú dels qui han participat: il·lustradors, el **maquetador, Rubén Aparisi,** i el **coordinador del llibre, Lluís Romero**_”.

Els llibres es poden adquirir per 10 € i les il·lustracions mitjançant una espècie de subhasta; Totes les obres partiran del mateix preu i les persones interessades a adquirir-les hi anotaran la seua oferta.